Flere mennesker er tirsdag aften evakueret fra ejendom midt i
Thisted. De hjalp hinanden godt.

En brand i en beboelsesejendom midt i Thisted har tirsdag aften udløst en større udrykning. Flammerne har hærget den tre etager store bygning på Østergade midt i byen, oplyser politiet. Alarmen lød klokken 21.10, fortæller vagtchef Gert Høeg ved Midt- og Vestjyllands Politi. - Der er ingen fare for personer, for alle er blevet evakueret, siger han. - Som vi har hørt det, har man hjulpet hinanden godt med at komme ud, tilføjer vagtchefen. Der er også forlydender om, at en af beboerne skulle bjærges ned fra bygningens tag. Umiddelbart er der ingen oplysninger om, hvad årsagen til branden er. Men tilsyneladende er den startet i en af lejlighederne. /ritzau/